PSD (principalul partid aflat la putere în România) caută să obţină legitimitate populară pentru demolarea presei neprietenoasă preşedintelui Dragnea. Ordinul a fost dat, în judeţul Hunedoara, la data de 14 septembrie. Fiecare şef de organizaţie PSD trebuie să se prezinte, în termen de patru zile, cu 100 de semnături care să confirme că oamenii sunt de acord ca PSD să sancţioneze posturile de televiziune care-l atacă pe şeful suprem

Marcel Bot

Adresa este înregistrată la PSD Hunedoara cu nr. 84/14.09.2018 şi sună astfel: „ÎN ATENŢIA PREŞEDINŢILOR ORGANIZAŢIILOR LOCALE ALE PSD. În conformitate cu pincipale activităţi aprobate de conducerea Partidului Social Democrat vă solicităm ca până în data de 18 Septembrie 2018 să ne transmiteţi pe e-mail: hunedoara@psd.ro tabele completate conform anexei nr. 1 cu cel puţin 100 de semnături”.

În cuprinsul adresei se precizează în mod curios că „datele şi semnăturile din tabele trebuie să fie reale”. (PSD procedează de obicei altfel? Este campania împotriva televiziunilor neprietene o excepţie?) Liderii PSD sunt informaţi că tabelele sunt necesare pentru sesizarea CNA cu privire la atacurile şi jignirile aduse la adresa PSD şi a Preşedintelui Liviu Dragnea „şi pentru sancţionarea unor posturi de televiziune, cum ar fi REALITATEA TV, şi a realizatorilor, ca de exemplu RAREŞ BOGDAN”, scre în adresa transmisă de preşedintele PSD Hunedoara, Laurenţiu Nistor.

Şeul PSD Hunedoara nu a putut comenta subiectul pe motiv că era într-o şedinţă, dar a promis că va reveni cu un apel telefonic de îndată ce se eliberează.

„S-a considerat că, la soclicitarea mai multor oameni – membri şi nemembri de partid -, să fie sesizat CNA cu privire la modul cum se exprimă unii jurnalişti”, explică Laurenţiu Nistor, preşedinte PSD Hunedoara. Totuşi, pentru sesizarea CNA nu sunt necesare liste cu semnături, insistăm noi pentru a obţine o justificare cât de cât plauzibilă a acţiunii. „Ceea ce s-a cerut cu semnaturile alea a fost şi la solicitarea oamenilor şi eu cred că nu este rău că semnează oamenii”, a decretat şeful peseiştilor hunedoreni.